钦定古今图书集成/明伦汇编/交谊典/第072卷 > 《别友赋》黄庭坚
## 钦定古今图书集成/明伦汇编/交谊典/第072卷 > 《别友赋》黄庭坚

曩闻义于孙李，指尊选以见招，惜予行之舒舒，曰其
夜以为朝。予望道于垝垣。见万物之富有，恨逸驾之
绝尘。又骖予以四牡，喟后车之无策，其四方乎索友。
仰云飞而注弋，俯渊靓之沈钩。或一能之胜予，忘日
月之不予谋。或登吞舟之鳞，或下垂天之翼。手予弓
而不释，恐斯道之或息。维卢江之四季，三隐约于龙
眠。维若人之仕蚤，怀明月而丽川，岁庚午而会梁，语
闻道之大用，吸江汉以为深，累丘岳而自重。尾击之
首应，西犯之而东抗，弃旗鼓而不逐，俨其陈之堂堂，
伟道学之崇崛，增懦夫之激昂。观出日于东方，虽食
焉而不吝，无肯綮以自试，居自喜于游刃。彼覆却之
万方，期斯言之犹信。水浑浑而进舟，风剡剡而侵裘。
恐事亲之不劝，则推是之同忧。